答陳彛仲
作者：呂陶
朝代：宋

paragraphs: 天質疏慵一野夫，因從利禄走官途。
惟知名爵有常履，非向塵埃言自殊。
萬事放懷歸失馬，百年過晷任踆烏。
雪霜毛髪來還近，霄漢岐程去已迂。
凡骨易沉羞許衛，短材難斵累班輸。
每甘流落爲遷客，豈免挪揄笑癖儒。
處落未能醫拙病，揲蓍安敢卜亨衢。
宜将大夢消榮辱，肯把虚名計有無。
顧我拙艱當晚涖，惜君留滯却長吁。
玉工早夜榮圭壁，莫使球琳委路隅。